বারবার ফেরানো হয়, ঠেলায় প্রসূতিকে নিয়ে হাসপাতালে স্বামী

ওয়েব ডেস্ক: ডাবল ইঞ্জিন সরকারের স্বাস্থ্য ব্যবস্থার ভয়ানক ছবি। মধ্যপ্রদেশে (Madhyapradesh) বিজেপি সরকারের আমলে সরকারি হাসপাতালের (Government Hospital) এক ন্যক্কারজনক ঘটনা সামনে এল। প্রসব যন্ত্রণায় (Labour Pain) কাতর প্রসূতিকে দুবার ফেরত পাঠালো হাসপাতাল। এরপর ভোর তিনটেয় বাড়িতে ফের প্রসব যন্ত্রণা ওঠে। হাসপাতালে মৃত শিশুর জন্ম দেন ওই মহিলা। একটি ভিডিও ভাইরাল হয়েছে তাতে দেখা যাচ্ছে ঠেলাগাড়িতে ঠেলতে ঠেলতে প্রসূতিকে তৃতীয়বার হাসপাতালে ভর্তি করতে নিয়ে যাচ্ছেন ওই তরুণী। তারপরই বিষয়টি সামনে আসে। মধ্যপ্রদেশের রত্লাম জেলার সালিয়ানা শহরের ঘটনা। ওই তরুণীর পরিবারের অভিযোগ, প্রসূতিকে ভর্তি না করে ফিরিয়ে দেওয়ায় এই ঘটনা। যা নিয়ে শোরগোল পড়েছে মধ্যপ্রদেশের রাজনীতিতে। চাপে পড়ে ওই ঘটনায় তদন্তের নির্দেশ দিয়েছে জেলাশাসক রাজেশ বথাম। গত ২৪ মার্চ ভোরের ঘটনা।

প্রশাসন সূত্রে জানা গিয়েছে, গত ২৩ মার্চ সকাল ৯টার সময় সাইলানার কালিকামাতা মন্দির রোডের বাসিন্দা কৃষ্ণ গোয়ালার স্ত্রী নীতিুর প্রসব বেদনা ওঠে। কৃষ্ণ স্ত্রীকে নিয়ে কমিউনিটি স্বাস্থ্য কেন্দ্রে যায়। কর্তব্যরত নার্স চেতনা চারেল প্রসূতিকে তখন বাড়িতে ফেরত পাঠিয়ে দেন। বলা হয় আরও দু-তিন পরে ডেলিভারি হবে। ফের রাত ১টার সময় তীব্র প্রসব বেদনা ওঠে। তাঁকে ফের ওই হাসপাতালে নিয়ে যাওয়া হয়। সেসময় গায়ত্রী পাতিদার নামে এক নার্স তাঁকে ভর্তি করতে চাননি। তিনি জানিয়ে দেন আরও অন্তত ১৫ ঘণ্টা পর ডেলিভারি হবে। বাড়ি ফিরে আসার পর ফের তীব্র প্রসব যন্ত্রণা ওঠে। তখন ঠেলাগাড়ি করে তাঁর স্বামী হাসপাতালে নিয়ে যান। ভোর তিনটের সময় ওই প্রসূতি সন্তানের জন্ম দেন। হাসপাতালের পক্ষ থেকে জানানো হয় সদ্যোজাত মৃত।

আরও পড়ুন: অগ্নিমূল্য ৯০০-র বেশি ওষুধ, কোন ওষুধের দাম কত বাড়ছে?

পরিবারের অভিযোগ, হাসপাতালের গাফলিততেই সদ্যোজাতর মৃত্যু হয়েছে। সাইলানার মহকুমাশাসক মণীশ জৈন জানিয়েছেন, এই ঘটনায় বিস্তারিত তদন্ত করা হবে। ঘটনায় নার্সিং অফিসার চেতনা চারেলকে সাসপেন্ড করা হয়েছে। নার্সিং অফিসার গায়ত্রী পাতিদারকে চাকরি থেকে বরখাস্ত করা হয়েছে।